Diari Oficial de la Generalitat Valenciana


Sumari del DOGV 3809, del 07-08-2000 (2000/6573)

ACORD de 25 de juliol de 2000, del Govern Valencià pel qual s'estableixen les retribucions del personal que presta serveis als Centres d'Informació i Coordinació d'Urgències (CICU) i als Serveis d'Ajuda Mèdica Urgent (SAMU).
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3809

Data del DOGV
:   07-08-2000

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2000/6573


Data del document
:   25-07-2000

Organisme emissor
:   Conselleria de Sanitat

Tipus de document
:   Acord

Descriptors 

:   * primers auxilis
    * salari
    * metge

ACORD de 25 de juliol de 2000, del Govern Valencià pel qual s'estableixen les retribucions del personal que presta serveis als Centres d'Informació i Coordinació d'Urgències (CICU) i als Serveis d'Ajuda Mèdica Urgent (SAMU). [2000/X6573]
  
El Govern Valencià, en la reunió del dia 25 de juliol de 2000, adoptà l'acord següent:
  
El punt 5 de l'acord entre la Conselleria de Sanitat i les organitzacions sindicals representades en la Mesa Sectorial de Sanitat de data 3 de febrer de 2000, contenia el compromís pel qual l'administració es comprometia a dictar l'Ordre de la Conselleria per la qual es regulen els Centres d'Informació i Coordinació d'Urgències (CICU) i el Servei d'Ajuda Mèdica Urgent (SAMU).
  
Com a conseqüència d'aquest, es va dictar l'acord de 7 de març de 2000, del Govern Valencià, pel qual s'adoptaren diverses mesures en matèria de racionalització del sistema retributiu del personal al servei de les institucions sanitàries i es publicà la relació de llocs de treballs de salut pública. En l'apartat cinqué d'aquest acord s'establien les retribucions corresponents als Centres d'Informació i Coordinació d'Urgències (CICU) i el Servei d'Ajuda Mèdica Urgent (SAMU), la distribució dels augments retributius entre els exercicis de 2000 al 2001, així com els criteris de distribució de la productivitat màxima mensual que ha de percebre aquest personal.
  
No obstant tot això anterior, la sentència de la Sala Social del Tribunal Superior de Justícia de la Comunitat Valenciana recaiguda en el procés 21/1999, declarà la nul·litat de l'esborrany d'ordre del conseller de Sanitat por la qual es regulen els Centres d'Informació i Coordinació d'Urgències (CICU) i el Servei d'Ajuda Mèdica Urgent (SAMU), i també de l'Acord entre la Conselleria de Sanitat i les organitzacions sindicals representades en la Mesa Sectorial de Sanitat de 3 de febrero de 2000, encara que només pel que fa a l'apartat cinqué de l'acord.
  
L'anul·lació d'aquest acord ha provocat que les noves retribucions establides per a aquest personal no hagen pogut entrar en vigor en la data prevista, l'1 de gener de 2000, malgrat que aquest personal sí que ha estat treballant des d'aquesta data, i per això cal establir que la data d'efectes d'aquest acord siga l'1 de gener de 2000.
  
En atenció d'aquestes consideracions, i davant la necessitat de dictar una norma jurídica que establisca les noves retribucions del personal afectat, amb l'informe previ favorable de l'Àrea Jurídica de la Conselleria de Sanitat i després d'haver estat negociat en la Mesa Sectorial de Sanitat, d'acord amb el que preveu l'apartat b) de l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, fent ús de l'habilitació per a modificar les taules retributives del personal de les institucions sanitàries que conté la disposició transitòria primera de la Llei 14/1997, de 26 de desembre, de la Generalitat Valenciana, a proposta del conseller de Sanitat, el Govern Valencià
  
ACORDA
  
Primer
  
Es modifiquen les retribucions d'alguns dels grups retributius inclosos en l'annex, pertanyents als centres d'informació i coordinació d'urgències (CICU) i als serveis d'ajuda mèdica urgent (SAMU). Igualment, es creen els grups retributius 1245 (metge SAMU) i 1246 (ATS/DUI SAMU) i se n'estableixen les retribucions en les quanties que figuren en l'annex.
  
L'increment de l'import dels complements específics previstos en l'annex, respecte dels que aquest personal percebia anteriorment, s'aplicarà en dues fases: un 65% en l'exercici econòmic 2000 i el 35% restant en el 2001.
  
Aquest personal percebrà, com a retribucions fixes, les establides en l'annex.
  
Segon
  
Les quantitats que es percebran pel concepte de productivitat mensual màxima establides en l'annex, estaran determinades en funció del compliment d'objectius de tipus individual i d'equip valorats al 50%. Els objectius del complement de productivitat són de resultat i de seguiment específic; per tant, el fet de percebre'l o no per part dels treballadors no exclou l'obligació de la seua execució ni d'altres activitats i objectius propis dels serveis.
  
El conseller de Sanitat queda autoritzat per a dictar les instruccions necessàries per a determinar els extrems concrets dels criteris d'aplicació i de valoració per a la distribució d'aquest complement de productivitat.
  
La quantitat meritada cada mes en concepte de productivitat per aquest personal s'abonarà semestralment. Les quantitats percebudes per cada treballador seran de coneixement públic per al personal dels serveis i per als representants sindicals.
  
Tercer
  
Aquest acord vigirà l'endemà d'haver estat publicat al Diari Oficial de la Generalitat Valenciana i tindrà efectes econòmics a partir del dia 1 de gener de 2000. S'han d'abonar els endarreriments que corresponguen, tant pel concepte de complement específic com pel de productivitat; aquest últim només en el cas que així corresponga per l'acreditació dels objectius establits.
  
Quart
  
Ordenar la publicació del present acord en el Diari Oficial de la Generalitat Valenciana.
  
València, 25 de juliol de 2000
  
El conseller secretari del Govern Valencià,